प्रोडक्शन हाउस पर केस किया, 1 साल बाद भी बकाया पैसे न लौटाने का आरोप
Taarak Mehta Ka Ooltah Chashmah - Actor Shailesh Lodha On Taking Legal Actions Against Asit Modi. फेमस टीवी शो ‘तारक मेहता का उल्टा चश्मा’ में मेहता साहब का किरदार निभाने वाले एक्टर शैलेष लोढ़ा ने शो के मेकर्स के खिलाफ लीगल एक्शन लिया है।
फेमस टीवी शो ‘तारक मेहता का उल्टा चश्मा’ में मेहता साहब का किरदार निभाने वाले एक्टर शैलेष लोढ़ा ने शो के मेकर्स के खिलाफ लीगल एक्शन लिया है। खबरें हैं कि शैलेष ने अपना बकाया पैसा न दिए जाने पर असित मोदी के खिलाफ शिकायत दर्ज कराई है और उनकी प्रोडक्शन कंपनी के खिलाफ मुकदमा दायर किया है।
प्रोडक्शन कंपनी के खिलाफ मुकदमा दर्ज, मई में सुनवाई होगी 
हिंदुस्तान टाइम्स की लेटेस्ट रिपोर्ट्स के मुताबिक शैलेष ने नेशनल कंपनी लॉ ट्रिब्यूनल के पास पहुंचकर प्रोडक्शन कंपनी के खिलाफ धारा 9 के तहत एक कॉर्पोरेट इन्सॉल्वेंसी रेजोल्यूशन का मामला दर्ज कराया है, जिसकी सुनवाई मई में सुनवाई होनी है।
शैलेष- असित ने मामले पर बात करने से इनकार किया 
मीडिया ने जब शैलेष से बातचीत करने की कोशिश की तो उन्होंने कहा- अभी मामला अदालत में है, इसलिए मैं इसपर कोई कमेंट नहीं करना चाहूंगा। वहीं असित ने ट्रैवलिंग का हवाला देते हुए इस मामले पर बात करने से इनकार कर दिया। बता दें की शैलेष के शो छोड़े हुए करीब 1 साल का वक्त बीत चुका है, इसके बावजूद उनका आरोप है कि मेकर्स की तरफ से उन्हें पैसे नहीं मिले हैं।
मेकर्स ने अपना पक्ष रखा, बोले- हमने कभी शैलेष को पैसे देने से इनकार नहीं किया
तारक मेहता का उल्टा चश्मा के प्रोजेक्ट हेड सुहेल रमानी ने मीडिया से कहा- हमने इसके बारे में पहले भी कहा था। शैलेष लोढ़ा एक फैमिली की तरह ही रहे हैं। जब वो चले गए तो हमने उनके फैसले का सम्मान किया। कई मौकों पर हमने उनसे ईमेल और फोन के जरिए कॉन्टैक्ट करने की कोशिश की। हमने उनसे रिक्वेस्ट की, वो सभी जरूरी डॉक्यूमेंट्स पर साइन करने के लिए ऑफिस आएं और पैसा लेकर जाएं।
प्रोजेक्ट हेड बोले- पैसे देने से इनकार नहीं किया 
सुहेल ने आगे कहा-हमने उनका बकाया पैसा देने से कभी भी इनकार नहीं किया है। हर कंपनी में जब लोग निकलते हैं, तो उन्हें अपने फुल एंड फाइनल पेमेंट से पहले डॉक्यूमेंट्स पर साइन करना जरूरी होता है। मुद्दा कहां है? इधर-उधर जाकर शिकायत करने के बजाय, क्या केवल रेगुलर प्रोसेस को फॉलो करना बेहतर नहीं है?
सुहेल ने आगे कहा- हम किसी भी मामले को आगे नहीं बढ़ा रहे हैं, क्योंकि हमने उन्हें बकाया पैसा लेने और जरूरी डॉक्यूमेंट्स पर साइन करने के लिए पहले ही बताया था।
शैलेष ने अचानक 2022 में बिना किसी नोटिस के शो को छोड़ दिया- सुहेल
करीब तीन महीने पहले सुहेल ने मीडिया से बातचीत में कहा था - ‘शैलेष ने अचानक 2022 में बिना किसी नोटिस के शो को छोड़ दिया। इस वजह से मेकर्स और उनके बीच विवाद और बढ़ गया। बता दें कि अभी तक इस मामले पर शैलेष का रिएक्शन नहीं है।’
शैलेष 14 साल से शो में आ रहे थे नजर
शैलेष की बात करें तो वो 'तारक मेहता का उल्टा चश्मा' में करीब 14 साल से काम कर रहे थे। मीडिया रिपोर्ट्स के मुताबिक शैलेष अपने कॉन्ट्रैक्ट से नाखुश थे। साथ ही वो मेकर्स की इस बात से भी नाखुश थे कि वो उनकी डेट्स को सही तरीके से यूज नहीं कर पा रहे थे, इसलिए उन्होंने शो को छोड़ने का फैसला लिया। हालांकि मेकर्स ने उन्हें मनाने की कोशिश भी की, लेकिन वो नहीं माने।
शो को मिल चुके हैं तारक मेहता
शैलेष के शो से जाने के बाद मेकर्स लंबे समय तक नए मेहता साहब को खोज रहे थे। मेकर्स की तलाश पूरी हुई, अब शैलेष की जगह शो में एक्टर सचिन श्रॉफ बतौर तारक मेहता नजर आते हैं। हालांकि इसके बावजूद तारक मेहता का उल्टा चश्मा शो के फैंस अपने पुराने मेहता साहब को मिस करते हैं।
